SL Uradni list Evropske unije C 321/1

MNENJE KOMISIJE

z dne 27. septembra 2017

o načrtu za spremembo odlaganja radioaktivnih odpadnih snovi, nastalih v obratu Sellafield Magnox Swarf Storage Silo v Združenem kraljestvu

(Besedilo v angleškem jeziku je edino verodostojno)

(2017/C 321/01)

Spodnja ocena je izvedena v skladu z določbami Pogodbe Euratom, brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, ter obveznosti, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom dne 18. januarja 2017 od vlade Združenega kraljestva prejela splošne podatke v zvezi z načrtom za spremembo odlaganja radioaktivnih odpadnih snovi (2), nastalih v obratu Sellafield Magnox Swarf Storage Silo.

Na podlagi teh podatkov in dodatnih informacij, ki jih je Komisija zahtevala 14. marca 2017 in so jih organi Združenega kraljestva predložili 18. maja 2017, ter po posvetovanju s skupino strokovnjakov je Komisija oblikovala naslednje mnenje:

1. Oddaljenost kraja do najbližje meje z drugo državo članico, v tem primeru Irsko, je 180 kilometrov.

2. Pod običajnimi pogoji obratovanja ni verjetno, da bi izpusti plinastih in tekočih radioaktivnih snovi povzročili izpostavljenost prebivalstva v drugi državi članici, ki bi bila ob upoštevanju mejnih doz iz direktiv o temeljnih varnostnih standardih (3) pomembna z zdravstvenega vidika.

3. Industrijske in sekundarne radioaktivne odpadne snovi bodo prepeljane v objekte za obdelavo in pripravo radioaktivnih odpadnih snovi na kraju samem. Pripravljene nizko radioaktivne odpadne snovi bodo premeščene na odobreno odlagališče v bližnjem Driggu. Pripravljene srednje radioaktivne odpadne snovi bodo začasno deponirane na kraju samem, dokler ne bo na voljo ustrezno odlagališče na ozemlju Združenega kraljestva.

4. V primeru nenačrtovanih izpustov radioaktivnih snovi, ki bi bili posledica nesreče take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila ob upoštevanju referenčnih nivojev iz direktiv o temeljnih varnostnih standardih pomembna z zdravstvenega vidika.

Komisija zato meni, da izvajanje načrta za spremembo odlaganja radioaktivnih odpadnih snovi v kateri koli obliki, nastalih v obratu Sellafield Magnox Swarf Storage Silo v Združenem kraljestvu, tako med običajnim obratovanjem kot tudi v primeru nesreče, ki bi bila take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb iz direktiv o temeljnih varnostnih standardih.

V Bruslju, 27. septembra 2017 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; Direktivo 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadnih snovi v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 96/29/Euratom z dne 13. maja 1996 o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja (UL L 159, 29.6.1996, str. 1) in Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom, z učinkom od 6. februarja 2018 (UL L 13, 17.1.2014, str. 1).